आज सम्पूर्ण विश्व में एक अजीब सा व्यर्थ का संघर्ष चल रहा है। समाचार पत्र उठाएं या समाचार चैनल देखें अधिकाँश समाचार आतंक, अपराध और पीड़ा से सम्बंधित ही होते हैं। अच्छे और उत्साह वर्धक समाचारों का अकाल सा पड़ गया है, सम्पूर्ण वातावरण विषाक्त सा है। यह तब है जब विभिन्न मतों को मानने वाले धर्माचार्य निरंतर धर्म के मार्ग पर चलने का उपदेश करते दिखाई देते हैं और लाखों की संख्या में उन्हें सुनने वाले भी, फिर भी हम धर्म के मार्ग पर नहीं चल रहे, कारण क्या है? स्पष्ट है धर्म की भिन्न भिन्न व्याख्या होने के कारण; भिन्न भिन्न धर्मों को मानने वाले भिन्न भिन्न मार्गों पर चलते हुए अपने धर्म को श्रेष्ठ सिद्ध करने हेतु अशांत और संघर्ष रत हैं और चाहते हैं कि सभी उनके धर्म का अनुशरण करें। क्या धर्म कई है? नहीं, धर्म केवल और केवल एक है। क्या धर्म अलग अलग भाषाओं में भाषा बद्ध है? नहीं, उसकी एक और एक ही भाषा है।